Bavuma praat oor veilingdwarsklapTemba Bavuma het al kritiek verduur oor die tempo waarteen hy in T20-krieket kolf. Foto: Surjeet Yadav/AFP. Temba Bavuma sê hy het uitgesien om deel van die aksie in die komende SA20-toernooi te wees. Helaas was dit hom nie beskore en nie een van die spanne het in die Protea-witbalkrieketkaptein se dienste belanggestel nie. “Ek sal jok as ek sê dat ek nie teleurgsteld voel nie,” het Bavuma gesê terwyl die Proteas gereedmaak om vir ŉ paar T20- en eendagkrieketwedstryde na Indië te vertrek. Die 32-jarige kolwer is verlede jaar as Suid-Afrika se witbalkrieketkaptein aangestel en hy het sedertdien die Proteas in 17 T20-wedstryde aangevoer. ŉ Elmboogbesering het hom vir die kragmetings teen Engeland langs die veld gehou, maar vóór dit het hy kritiek verduur oor die tempo waarteen hy sy lopies in mik-en-mokerkrieket aanteken. “Ek het definitiewe verwagtinge oor my deelname aan die toernooi gehad. Daar is ŉ gevoel van teleurstelling; dat ek amper in die steek gelaat is.” Hy het dit egter benadruk dat hy nie geregtig op ŉ plek in een van die spanne is nie, terwyl die Proteas se komende wedstryde sy hoofprioriteit is. Volgens Mark Boucher geniet Bavuma die ondersteuning van die Suid-Afrikaanse krieketspan. “ ŉ Mens het ongelukkig geen beheer oor wat by die verskillende T20-ligas en die meegaande veilings gebeur nie. Maar vanuit ŉ Protea-oogpunt is Temba ons leier en ons staan bankvas agter hom aan die vooraand van die Wêreldbekertoernooi,” het die Protea-afrigter gesê. Terselfdertyd meen Graeme Smith (kommissaris van die SA20-toernooi) dat die nasionale kaptein nou ook ’n gulde geleentheid het om sy kritici verkeerd te bewys. Bepalings vir die wedstryde teen Indië: 28 September: Eerste T20-wedstryd 2 Oktober: Tweede T20-wedstryd 4 Oktober: Derde T20-wedstryd 6 Oktober: Eerste eendagwedstryd 9 Oktober: Tweede eendagwedstryd 11 Oktober: Derde eendagwedstryd